SL Uradni list Evropske unije L 96/13

IZVEDBENI SKLEP KOMISIJE (EU) 2015/579

z dne 9. aprila 2015

o določitvi finančnega prispevka Unije za odhodke, ki jih je imela Italija leta 2012 za financiranje nujnih ukrepov za boj proti aviarni influenci

(notificirano pod dokumentarno številko C(2015) 2235)

(Besedilo v italijanskem jeziku je edino verodostojno)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 652/2014 Evropskega parlamenta in Sveta z dne 15. maja 2014 o določbah za upravljanje odhodkov v zvezi s prehransko verigo, zdravjem in dobrobitjo živali ter v zvezi z zdravjem rastlin in rastlinskim razmnoževalnim materialom, spremembi direktiv Sveta 98/56/ES, 2000/29/ES in 2008/90/ES, uredb (ES) št. 178/2002, (ES) št. 882/2004 in (ES) št. 396/2005 Evropskega parlamenta in Sveta, Direktive 2009/128/ES Evropskega parlamenta in Sveta in Uredbe (ES) št. 1107/2009 Evropskega parlamenta in Sveta ter razveljavitvi sklepov Sveta 66/399/EGS in 76/894/EGS ter Odločbe Sveta 2009/470/ES (1) in zlasti člena 36(4) Uredbe,

ob upoštevanju naslednjega:

(1) Uredba Komisije (ES) št. 349/2005 (2) določa pravila za plačilo finančnega prispevka Unije za nujne ukrepe za izkoreninjenje nekaterih živalskih bolezni, vključno z aviarno influenco. Člen 7 navedene uredbe določa, katere dokumente mora predložiti država članica, ki zahteva finančni prispevek Unije, in roke za predložitev takih dokumentov.

(2) V Izvedbenem sklepu Komisije 2013/775/EU (3) je določen finančni prispevek Unije Italiji za kritje stroškov, ki jih je imela navedena država članica zaradi izvajanja ukrepov za boj proti aviarni influenci v letu 2012 v skladu z Odločbo Sveta 2009/470/ES (4). V skladu s tem je bil navedeni državi članici kot del finančnega prispevka Unije izplačan prvi obrok v znesku 40 000,00 EUR za leto 2012. V Izvedbenem sklepu 2013/775/EU je poleg tega določeno, da se višina finančnega prispevka Unije določi z naknadnim sklepom, ki se sprejme po postopku iz navedenega sklepa.

(3) V Uredbi (EU) št. 652/2014 so določena plačila državam članicam v navedenih okoliščinah. V zvezi s tem je določeno sprejetje izvedbenih aktov, ki določajo finančni prispevek. Z navedeno uredbo je bila tudi razveljavljena Odločba 470/2009/ES, sklicevanje na navedeno odločbo pa se šteje za sklicevanje na Uredbo (EU) št. 652/2014.

(4) Z Izvedbenim sklepom 2013/775/EU so bile izpolnjene zahteve iz Uredbe (EU, Euratom) št. 966/2012 Evropskega parlamenta in Sveta (5), zlasti iz člena 84 Uredbe.

(5) Italija je 19. avgusta 2014 Komisiji predložila uradni zahtevek za povračilo, ki so mu bili priloženi finančno poročilo, dokazilne listine ter epidemiološko poročilo o vsakem gospodarstvu, kjer so bile živali zaklane in uničene. Zahtevek za povračilo znaša 1 431 549,96 EUR za leto 2012. Po pregledu dokumentov, ki jih je predložila navedena država članica, se znesek 68 238,40 EUR v skladu s členom 5 Uredbe (ES) št. 349/2005 šteje za neupravičenega do povračila.

(6) V skladu s tem se lahko določi končni prispevek za leto 2012 v višini 1 363 311,56 EUR, ki je enak razliki med zahtevanim zneskom za povračilo in neupravičenim zneskom. Po odbitku prvega obroka iz uvodne izjave 2 se lahko preostali znesek, ki ga je treba plačati Italiji za leto 2012, določi v višini 1 323 311,56 EUR.

(7) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1

1. Finančni prispevek Unije za odhodke, ki jih je imela Italija leta 2012 za financiranje nujnih ukrepov za boj proti aviarni influenci, se določi v višini 1 363 311,56 EUR.

2. Preostali znesek finančnega prispevka Unije, ki ga je še treba plačati Italiji, se določi v višini 1 323 311,56 EUR.

Člen 2

Ta sklep je naslovljen na Italijansko republiko.

V Bruslju, 9. aprila 2015 Za Komisijo Vytenis ANDRIUKAITIS Član Komisije

(1) UL L 189, 27.6.2014, str. 1.

(2) Uredba Komisije (ES) št. 349/2005 z dne 28. februarja 2005 o določitvi pravil v zvezi s financiranjem Skupnosti nujnih ukrepov in ukrepov za boj proti nekaterim živalskim boleznim iz Odločbe Sveta 90/424/EGS (UL L 55, 1.3.2005, str. 12).

(3) Izvedbeni sklep Komisije 2013/775/EU z dne 17. decembra 2013 o finančnem prispevku Unije za nujne ukrepe za boj proti aviarni influenci v Nemčiji, Italiji in na Nizozemskem leta 2012 in 2013 ter na Danskem in v Španiji leta 2013 (UL L 343, 19.12.2013, str. 44).

(4) Odločba Sveta 2009/470/ES z dne 25. maja 2009 o odhodkih na področju veterine (UL L 155, 18.6.2009, str. 30).

(5) Uredba (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (UL L 298, 26.10.2012, str. 1).